### NN 11/2016 (3.2.2016.), Rješenje Ustavnog suda Republike Hrvatske broj: U-III-551/2015 od 15. prosinca 2015.

USTAVNI SUD REPUBLIKE HRVATSKE

295

Ustavni sud Republike Hrvatske, u sastavu Jasna Omejec, predsjednica, te suci Mato Arlović, Marko Babić, Snježana Bagić, Slavica Banić, Mario Jelušić, Ivan Matija, Antun Palarić, Aldo Radolović, Duška Šarin i Miroslav Šeparović, u postupku koji su ustavnom tužbom pokrenuli Udruga udovica hrvatskih branitelja iz Domovinskog rata Republike Hrvatske, Grada Zagreba i Zagrebačke županije, Udruga hrvatskih branitelja, Udruga hrvatskih vojnih invalida Domovinskog rata Črnomerec, Klub veterana 148 brigade Hrvatske vojske, Hrvatska baština, Hrvatsko žrtvoslovno društvo i Udruga »Žene u Domovinskom ratu – Zadar«, koje zastupa Damir Mikuljan, odvjetnik u Zagrebu, na sjednici održanoj 15. prosinca 2015. donio je

RJEŠENJE

I. Ustavna tužba se odbacuje.

II. Ovo rješenje objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Ustavnu tužbu podnijeli su Udruga udovica hrvatskih branitelja iz Domovinskog rata Republike Hrvatske, Grada Zagreba i Zagrebačke županije, Udruga hrvatskih branitelja, Udruga hrvatskih vojnih invalida Domovinskog rata Črnomerec, Klub veterana 148 brigade Hrvatske vojske, Hrvatska baština, Hrvatsko žrtvoslovno društvo i Udruga »Žene u Domovinskom ratu – Zadar« (u daljnjem tekstu: udruge podnositeljice), koje zastupa Damir Mikuljan, odvjetnik u Zagrebu.

2. Udruge podnositeljice podnijele su ustavnu tužbu protiv presude Županijskog suda u Zagrebu broj: 77 Gžr-859/13-2 od 18. lipnja 2013. (u daljnjem tekstu: osporena presuda), koja je donesena u sudskom sporu u kojem je tužitelj Krešimir Mihajlović tužio Osnovnu školu Petra Zrinskog iz Zagreba zbog navodne diskriminacije u postupku izbora i imenovanja ravnatelja osnovne škole (u daljnjem tekstu: tužitelj diskriminacije).

3. Udrugama podnositeljicama u tom je parničnom postupku priznat status umješača na strani tužitelja diskriminacije Krešimira Mihajlovića pozivom na članak 21. Zakona o suzbijanju diskriminacije (»Narodne novine« broj 85/08.), koji glasi:

»Članak 21.

(1) U parnicu povodom tužbe iz članka 17. stavka 1. ovoga Zakona« (posebne tužbe za zaštitu od diskriminacije – op. Ustavnog suda) »može se kao umješač na strani tužitelja diskriminacije pridružiti tijelo, organizacija, ustanova, udruga ili druga osoba koja se u okviru svoje djelatnosti bavi zaštitom prava na jednako postupanje u odnosu na skupine o čijim se pravima odlučuje u postupku. O sudjelovanju umješača odlučuje sud primjenjujući na odgovarajući način odredbe Zakona o parničnom postupku.

(2) Sud će dopustiti sudjelovanje umješača iz stavka 1. ovoga članka samo uz pristanak tužitelja.

(3) Umješač iz stavka 1. ovoga članka može poduzimati radnje u postupku i ima u postupku sva prava koja pripadaju umješaču.«

4. Osporenom presudom odbijene su žalbe tužitelja i udruga podnositeljica kao umješača, te je potvrđena presuda Općinskog radnog suda u Zagrebu broj: Pr-292/12-24 od 28. veljače 2013. Izreka prvostupanjske presude glasi:

»I/ Odbija se tužbeni zahtjev koji glasi:

'1. Utvrđuje se da je tužitelj Krešimir Mihajlović diskriminiran po političkom uvjerenju u postupku izbora i imenovanja ravnatelja tužene O.Š. Petra Zrinskog, Zagreb, Krajiška 9 te se tuženiku zabranjuje poduzimanje radnji kojima se krši ili može prekršiti tužiteljevo pravo na jednako postupanje.

2. Poništava se Odluka Školskog odbora tužene O.Š. Petra Zrinskog Klasa: 003-06/12-01/01 od 18.01.2012.g., kojom se Mirjana Jermol imenuje ravnateljicom tuženika na vrijeme od pet godina počevši od 19.02.2012.g.

3. Nalaže se tuženom imenovati v.d. ravnatelja i provesti novi natječaj sukladno Zakonu o odgoju i obrazovanju u osnovnoj i srednjoj školi, u roku od 8 dana.

4. Tuženik je dužan tužitelju naknaditi parnični trošak u roku od 8 dana'.

II/ Tužitelj je dužan tuženiku naknaditi parnični trošak u iznosu od 2.500,00 kn, u roku od 8 dana.

III/ Odbija je zahtjev punomoćnika I-vo do V-to umješača za naknadom parničnog troška.«

5. Udruge podnositeljice u ustavnoj tužbi tvrde da su osporenom presudom povrijeđene njihove »osobne slobode i prava« zajamčeni člankom 14. i člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.).

6. Budući da su protiv osporene drugostupanjske presude udruge podnositeljice, istovremeno s podnošenjem ustavne tužbe, izjavile i reviziju Vrhovnom sudu Republike Hrvatske (u daljnjem tekstu: Vrhovni sud), udrugama podnositeljicama je u predmetu broj: U-III-4906/2013 odgovoreno tzv. revizijskim pismom.

Nakon što je Vrhovni sud rješenjem broj: Revr 1273/13-2 od 4. studenoga 2014. odbacio njihovu reviziju kao nedopuštenu, udruge podnositeljice uputile su 8. siječnja 2015. podnesak Ustavnom sudu kojim su predložile »nastaviti sa postupkom po ustavnoj tužbi". Tim podneskom udruge podnositeljice nisu proširile ustavnu tužbu i u odnosu na rješenje Vrhovnog suda od 4. studenoga 2014.

Sukladno tome, Ustavni sud je nastavio ustavnosudski postupak na temelju ustavne tužbe udruga podnositeljica, sada pod brojem U-III-551/2015.

II. OCJENA USTAVNOG SUDA

7. Ustavni sud prvo primjećuje da Krešimir Mihajlović, kao tužitelj diskriminacije i stranka u parničnom postupku opisanom u točki 2. obrazloženja ovog rješenja, Ustavnom sudu nije podnio ustavnu tužbu protiv drugostupanjske presude Županijskog suda u Zagrebu broj: 77 Gžr-859/13-2 od 18. lipnja 2013. i prvostupanjske presude Općinskog radnog suda u Zagrebu broj: Pr-292/12-24 od 28. veljače 2013.

Ustavnu tužbu protiv drugostupanjske presude podnijele su samo udruge podnositeljice, kojima je u navedenom parničnom postupku priznat status umješača na strani tužitelja diskriminacije. Ustavni sud u ovom se postupku ne bavi osnovanošću odluke nadležnog parničnog suda kojom im je priznat takav status.

8. Udruge podnositeljice – koje su »većinom udruge proizašle iz Domovinskog rata", kako je to istaknuto u njihovom podnesku od 28. siječnja 2015. – u ustavnoj tužbi ističu:

»Umješači su udruge koje ... imaju interes pratiti one postupke pred sudovima i pridruživati se i potporu davati onim stranama u postupku u kojima i kojima se takve vrijednosti« (to jest »pravično suđenje", »objektivan i pošten postupak« i »ravnopravnost svih pred zakonom« – op. Ustavni sud) »i povređuju.«

9. Članak 62. stavak 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) u mjerodavnom dijelu glasi:

»Članak 62.

(1) Svatko može podnijeti Ustavnom sudu ustavnu tužbu ako smatra da mu je pojedinačnim aktom tijela državne vlasti ..., kojim je odlučeno o njegovim pravima i obvezama ..., povrijeđeno ljudsko pravo ili temeljna sloboda zajamčena Ustavom ... (u daljnjem tekstu: ustavno pravo).

(...)«

10. U provedenom parničnom postupku sudovi nisu odlučivali o pravima i obvezama udruga podnositeljica, kako to zahtijeva članak 62. stavak 1. Ustavnog zakona. U tom su postupku sudovi odlučivali o tužbenom zahtjevu tužitelja diskriminacije Krešimira Mihajlovića.

Osim toga, udruge podnositeljice nisu podnijele ustavnu tužbu u ime tužitelja diskriminacije Krešimira Mihajlovića (što bi eventualno bile ovlaštene učiniti na temelju posebne punomoći koju bi im on dao), nego u svoje ime.

Sukladno tome, činjenica što je udrugama podnositeljicama priznato svojstvo umješača na strani tužitelja diskriminacije u provedenom parničnom postupku, još uvijek ne znači da su te udruge podnositeljice – u okolnostima konkretnog slučaja – aktivno legitimirane za podnošenje ustavne tužbe u smislu članka 62. stavka 1. Ustavnog zakona.

11. Članak 72. Ustavnog zakona glasi:

»Članak 72.

Ustavni sud će rješenjem odbaciti ustavnu tužbu: ... ako je ustavna tužba nedopuštena. Tužba je nedopuštena ... ako je tužbu podnijela osoba koja nije ovlaštena za njezino podnošenje ...«

Slijedom navedenog, na temelju članka 72. Ustavnog zakona riješeno je kao u točki I. izreke jer je ustavna tužba udruga podnositeljica u konkretnom slučaju nedopuštena.

12. Objava ovog rješenja (točka II. izreke) temelji se na članku 29. Ustavnog zakona.

Broj: U-III-551/2015

Zagreb, 15. prosinca 2015.

USTAVNI SUD REPUBLIKE HRVATSKE

Predsjednica

dr. sc. Jasna Omejec, v. r.